2 A le wena o kile wa ikutlwa jalo? Bontsi jwa rona re kile ra ikutlwa jalo. Mme gone, boammaaruri ke gore botshelo jwa mo tsamaisong eno e kgologolo bo ka dira gore go nne thata mo go rona go bona Paradaise ya mo isagweng e le selo sa mmatota. Tseno ke “dinako tsa mathata tse go leng boima go lebana le tsone,” e bile lefatshe le re tshelang mo go lone ga le tshwane le paradaise gotlhelele. (2 Tim. 3:1) Ke eng se se ka re thusang go bona tsholofelo ya rona e le ya mmatota? Mme gone, re itse jang gore tota go ise go ye kae Bogosi jwa Modimo bo tla busa batho botlhe? A re sekasekeng dipolelelopele di le mmalwa tsa ga Jehofa tse batho ba gagwe ba neng ba di bona di diragadiwa mo motlheng wa bogologolo. Go tswa foo re tla sekaseka kafa dipolelelopele tseo le tse dingwe di diragadiwang ka teng ka tsela e e itumedisang gone jaanong. E re ka tumelo ya rona e tla bo e nonotshitswe, kwa bofelong re tla tlhoma mogopolo mo go reng dipolelelopele tseo di na le bokao bofe mo isagweng ya rona.